text: broklasse
  
  publiceret: 2023-05-08 22:37:40+02:00
  Broklasse, udtryk for en bros bæreevne i et særligt militært klassificeringssystem. Danmark anvender som de øvrige Nato-lande et standardiseret system, hvor broklassen (eng. Military Load Classification, MLC) betegnes med et klassenummer fra 4 til 150. Tallet angiver hvilken køretøjsklasse der maksimalt kan passere. Tilsvarende tildeles militære hjul- og bæltekøretøjer en broklasse alt efter hvor meget de belaster broer. Køretøjers broklasse afhænger ikke kun af deres vægt, men også af akselafstand, bredde og andre egenskaber, der kan give en større eller mindre belastning af broer. Også veje kan gives en broklasse, der indikerer den højeste belastning de tåler uden hurtigt at ødelægges.
  Under Den Kolde Krig klassificeredes de fleste danske broer, og Forsvaret udgav klassificerede Bro- og passabilitetskort med bl.a. bro-oplysninger. Ved mange danske broer blev der opstillet faste runde gule vejskilte ved broen med broklassen for hjul- og bæltekøretøjer eller for passage i en eller begge retninger eller begge dele. Enkelte af disse skilte er endnu intakte.
  Broklasse-systemet, der reguleres af en Nato standardiseringsaftale, STANAG 2174, tillader, at de fleste broer kan udsættes for en større belastning end den, der normalt er tilladt i fredstid. Grundet variationen i broer og køretøjer er der dog ikke en entydig måde at klassificere disse. Ved store belastninger må militære ingeniører sikre passage med forsigtighed, eksempelvis kun i en retning eller med nedsat hastighed eller ved løbende at kontrollere broens tilstand. Broklassesystemets hensigt er ikke at give en garanteret maksimal belastning, men at give en nemt forståelig indikation på, hvor stor en belasting en bro forventeligt kan tåle i forbindelse med en militær operation.